આપણે કચ્છના સંદર્ભમા આ વિગતો જોઇએ તો કચ્છનો કુલ્લ ભૌગોલિક વિસ્તાર ૪૫૬૧૨ ચો.કિ.મી છે જેમાં ૩૩૦૦ ચો.કિ.મી વિસ્તારમાં વન છે. આ રીતે કચ્છમાં ૮% જંગલ વિસ્તાર થયો. જો કે કચ્છમાં જંગલ નથી પણ મોટા મોટા ઘાસના બીડ છે જે રખાલ તરીકે ઓળખાય છે. તેમાં પણ મુખ્યત્વે બાવળ અને કંઢા જેવા કાંટાડા ઝાડ વધુ જોવા મળે છે. કચ્છમાં રાજાશાહિના સમયમાં જંગલનો અમુક વિસ્તાર રખાલ તરીકે રાખવાની પ્રથા હતી. આ રક્ષિત વિસ્તાર એટલે રખાલમાં વનસ્પતિ અને ઘાસચારો ઉગાડવામાં આવતો હતો જે પશુઓ માટે સુલભ બની રહેતો ! પશુઓ માટે પીવાના પાણીની વ્યવસ્થા પણ ગોઠવવામાં આવી હતી. કચ્છમાં માનવ વસ્તી સાથે પશુની વસ્તી ઘણી મોટી હોવાથી જે તે સમયે આવી વ્યવસ્થા ગોઠવવામાં આવી હતી.